22
Kiseto cha kumkoma Yesu
(Matayo 26:1-5; Maluko 14:1-2; Yohana 11:45-53)
1 Kipindi cha Nyimwilinyimwili ya Magate hagageligwe Hamila, kikemigwe Pasaka kikala behi. 2 Wakulu wa walava nhosa na wafundiza Malagizo ga Musa wakala ozahila nzila ya kumkoma Yesu, lakini wawadumba wanhu.
Yuda kotogola kumuhinduka Yesu
(Matayo 26:14-16; Maluko 14:10-11)
3 Mwenembago kamkumba Yuda Isikaliote, imoja wa wanahina longo na wabili. 4 Yuda kachola kwa wakulu wa walava nhosa na wakulu wa wakalizi wa Ng'anda ya Imulungu, kawalongela vija vonda yamuhinduke Yesu kumwao. 5 Nao wadeng'helela na waitogolela kumgwaa sente. 6 Yuda katogola, na kasonga kuzahila nzila ya kumgela Yesu mmakono gao kwa kinyelegezi.
Yesu koitanda kuja ndiya ya Pasaka
(Matayo 26:17-25; Maluko 14:12-21; Yohana 13:21-30)
7 Siku ya Magate hagageligwe Hamila ivika. Siku ayo bofu da ng'hondolo da Pasaka dolavigwa nhosa. 8 Avo Yesu kawatuma Petulo na Yohana, kawalongela, “Choleni mkatutandile ndiya ya Pasaka tuje.”
9 Nao wamuuza, “Kolonda tukakutandile kwahi indiya ya Pasaka?”
10 Yesu kawedika, “Mwahengila kudibuga, mnzila momting'hana mbigalo yapapile nongo ya mazi. Mkwelelezeni mbaka mng'anda yonda yengile, 11 na mulongeleni mwenekae, ‘Mfundiza kokuuza, dakwahi gati dondanidile ndiya ya Pasaka niye na wanahina zangu?’ 12 Nayo kowalagusila gati kulu da uchanha dihambigwe, mumo mtutandile kila kinhu.”
13 Wasegela wavika kila kinhu kamba vija Yesu viyawalongele, nao watanda ndiya ya Pasaka.
Ndiya ya Mndewa
(Matayo 26:26-30; Maluko 14:22-26; 1 Wakolinto 11:23-25)
14 Saa viivikile, Yesu kakala hana indiya na watumigwa zake. 15 Kawalongela, “Nisulukila ng'hani kuja ndiya ino ya Pasaka hamoja na mweye ning'hali sinadununzika! 16 Avo nowalongela, honda nije kabili mbaka vonda ilawilile Muundewa wa Imulungu.”
17 Abaho Yesu kasola kikasi cha divai, kamgwaa nhogolwa Imulungu, kalonga, “Soleni kino mung'wile mose. 18 Nowalongela kulawa sambi, honda ning'we divai ino mbaka vonda wize Undewa wa Imulungu.”
19 Abaho kasola gate, kamgwaa nhogolwa Imulungu, kadibanzula, kawagwaa, kalonga, “Uno ulo lukuli lwangu, ulavigwe mbuli ya mweye. Tendeni vino kwa kung'humbuka niye.” 20 Vivija, viwamambukize kuja indiya ya ichungulo, kawagwaa kikasi, kalonga, “Kino acho kikasi cha lagano da sambi dilagusigwa kwa damu yangu, ikwitika mbuli ya mweye.
21 “Lakini, loleni! Munhu yonihinduka kabahano na niye hana indiya! 22 Mwana wa Munhu kofa kamba Imulungu viyalondile, lakini kogaya munhu ija yomuhinduka!”
23 Abaho wasonga kuiuza, nani viweli yonda yatende vivo.
Kuibamilila mbuli ya ukulu
24 Wanahina wakala oibamilila wao kwa wao nani yokoneka munhu mkulu kubanza wose. 25 Yesu kawalongela, “Wandewa wa wanhu haweli Wayahudi wana udahi kwa wanhu, vilongozi oikema, ‘Mbwiga wa wanhu.’ 26 Lakini kumwenu mweye haili vivo bule, munhu mkulu kumwenu yawe kamba munhu mdodo, na kilongozi yawe kamba msang'hanaji. 27 Vino, nani yeli munhu mkulu, ija yakalile mmeza koja, hebu ija yotanda indiya? Ona, ayo ija yakalile mmeza koja. Lakini niye na hagati yenu kamba munhu yosang'hana.”
28 “Mweye mukala na niye kipindi chose cha kugezigwa kwangu, 29 kamba Tatangu viyanigwelele Undewa na niye nowagwaa Undewa awo. 30 Moja na kung'wa mmeza yangu mna Undewa wangu, na mokala mna ivigoda va Undewa kugatawala makabila longo na mabili ga Izilaeli.”
Yesu kolagula kamba Petulo kombela
(Matayo 26:31-35; Maluko 14:27-31; Yohana 13:36-38)
31 Yesu kalonga, “Simoni, Simoni! Tegeleza! Mwenembago kampula Imulungu kuwageza mweye, kuwabagula wanogile na wehile, kamba vija mfolaji viyobagula fuya na hemba. 32 Lakini nikupulila kwa Imulungu gweye Simoni, ili kumtamanila kwako Imulungu sikukupotele. Na vondaunibwelele, uwagangamize ndugu zako.”
33 Petulo kamwidika, “Mndewa, notogola kugodekigwa na gweye mkifungo na kufa!”
34 Yesu kalonga, “Petulo, nokulongela ukweli, kilo cha lelo nzogolo yang'hali hanakwika, konibela miyanza midatu.”
Kipindi cha kugaya
35 Abaho Yesu kawauza wanahina zake, “Vino, kipindi kija viniwatumile kuno mduhu kibindo hebu mkoba hebu vilatu, muhungukiligwa na kinhu chochose?”
Wamwidika, “Aka, hatuhungukiligwe na kinhu.”
36 Yesu kawalongela, “Lakini sambi, munhu yoyose yeli na kibindo, hebu mkoba yausole, na munhu yoyose yelibule panga yakachuuze koti jake yakagule. 37 Kwavija nowalongela Maandiko Gang'alile galongile, ‘Kekigwa mdibumbila dimoja na wabananzi,’ golondigwa gavikizwe. Nowalongela, gaja gandikigwe mbuli ya niye golawilila.”
38 Wanahina walonga, “Mndewa, lola, hano hana mapanga mabili!”
Nayo kawedika, “Yotosha!”
Yesu kompula Imulungu kuna Ulugongo lwa Mizeituni
(Matayo 26:36-46; Maluko 14:32-42)
39 Yesu kasegela kudibuga dija kachola kuna Ulugongo lwa Mizeituni, kamba viyazowele, na wanahina zake wamkweleleza. 40 Viyavikile kuko, kawalongela, “Mpuleni Imulungu, sikumwingile mna ukugezigwa.”
41 Abaho kawaleka, kachola utali wa kwasa dibwe, kafugama, kampula Imulungu. 42 Kalonga, “Tata, wahalonda, unisegesele kikasi kino cha madununzo. Siyo kamba vinilonda niye, lakini kamba viulonda gweye.” 43 Msenga wa kuulanga kamulawilila, kamgangamiza. 44 Kwa usungu mkulu uyakalile nao kampula ng'hani, mbaka fuguti dimulawa, fuguti jake dikala kamba madwendwe ga damu golagala hasi.
45 Viyamambukize kumpula Imulungu, kabwela kwa wanahina zake, kawavika okuluza kwavija wakala wadonhile mbuli ya kunyunyuwala. 46 Kawalongela, “Habali mowasa? Lamukeni mumpule Imulungu, sikumwingile mna ukugezigwa.”
Yesu kogogigwa
(Matayo 26:47-56; Maluko 14:43-50; Yohana 18:3-11)
47 Yesu viyakalile yang'hali kolonga, lunhu lwa wanhu luvika lulongozigwe na Yuda, imoja wa wanahina zake longo na wabili. Yuda kamcholela Yesu kamulamusa kwa kumnonela. 48 Lakini Yesu kamulongela, “Yuda, komuhinduka Mwana wa Munhu kwa kumnonela?”
49 Wanahina wakalile hamoja na Yesu viwonile gaja gonda galawilile, wauza, “Mndewa, tuwakanhe na mapanga getu?” 50 Imoja wao kambiga kwa panga msang'hanaji wa Mkulu wa walava nhosa na kamkanha digwiti da mkono wa kudila.
51 Lakini Yesu kalonga, “Bule sikumutende avo!” Kadikwasa digwiti da munhu ija, kamuhonya.
52 Abaho Yesu kawalongela wakulu wa walava nhosa na wakulu wa wakalizi wa Ng'anda ya Imulungu na wavele wezile kumgoga, “Habali, mwiza kungoga kwa mapanga na malungu, kamba nambavi? 53 Siku zose ng'hala na mweye Mng'anda ya Imulungu hamngogile bule. Lakini kino acho kipindi chenu cha kusang'hana, muundewa wa ziza.”
Petulo kombela Yesu
(Matayo 26:57-58; Maluko 14:53-54, 66-72; Yohana 18:12-18, 25-27)
54 Baho wamgoga Yesu, wengila nayo mng'anda ya mkulu wa walava nhosa. Petulo kamkweleleza kwa kutali. 55 Wabwinha moto hagati hana uluwa, wakala hamoja na Petulo kakala hamoja nao. 56 Msang'hanaji imoja wa kitwanzi viyamone Petulo kakala aho haumoto, kamulola bunhuu, kalonga, “Vivija munhu ino kakala hamoja na Yesu!”
57 Lakini Petulo kabela, kalonga, “Gwee, mtwanzi gwe, simjuwile bule!”
58 Hamwande kidogo munhu iyagwe kamona Petulo, kalonga, “Vivija na gweye kwa imoja wao!”
Lakini Petulo kamwidika, “Gwee munhu gwe, siyo niye!”
59 Vidibitile saa dimoja, munhu iyagwe kagangamiza ng'hani, “Kweli munhu ino kakala hamoja na Yesu, kwavija nayo mwenekae wa Galilaya!”
60 Lakini Petulo kamwidika, “Munhu gweye, sikijuwile kiulonga!”
Bahaja, viyakalile yang'hali kolonga, nzogolo keka. 61 Mndewa kahinduka, kamulola Petulo, nayo Petulo kakumbuka Mndewa viyamulongele, “Kilo cha lelo nzogolo yang'hali hanakwika, konibela miyanza midatu.” 62 Petulo kalawa kunze kalila kwa usungu.
Yesu kozehigwa na kutowigwa
(Matayo 26:67-68; Maluko 14:65)
63 Wanhu wakalile omkaliza Yesu, wakala omzeha na kumtowa, 64 viwamgubike gameso wamuuza, “Lagula! Nani yakutowile?” 65 Vivija walonga mbuli ziyagwe nyingi za kumuliga.
Yesu kogaligwa mkitala
(Matayo 26:59-66; Maluko 14:55-64; Yohana 18:19-24)
66 Imitondo yake, wavele, wakulu wa walava nhosa na wafundiza Malagizo ga Musa waiting'hana hamoja na Yesu kagaligwa mkitala acho. 67 Walonga, “Tulongele! Vino, gweye ayo Kilisito Mkombola?”
Yesu kawedika, “Nahawalongela, honda munitogole bule, 68 na nahawauza mbuli, honda mwidike bule. 69 Lakini kusongela sambi, Mwana wa Munhu kokala muukulu mwambu wa mkono wa kudila wa Imulungu yeli na Udahi.”
70 Wose walonga, “Vino gweye kwa Mwana wa Imulungu?”
Yesu kawedika, “Vivo vimulonga.”
71 Walonga, “Hatulonda usindila uyagwe! Siye wenyego tumuhulika viyalongile!”